text: Que Santa Maria continuï oferint-nos Jesús al llarg de tot l'any
  1.- El Ninou 2018 = Any nou com dèiem abans, se'ns presenta com cada any amb un rostre de dona: el rostre de Santa Maria Mare de Déu mostrant-nos somrient el seu fillet encara a la menjadora després que els pastors li porten la bona nova dels àngels: una gran alegria. Us ha nascut a Betlem el Salvador, Messies i Senyor.
  2.- Sant Pau ens ho diu d'una altra manera: Arribada la data precisa Déu envià el seu Fill nat d'una dona i sotmès a la Llei. Remarca el paper de la dona en el projecte de Déu: alliberar-nos de l'imperi de la Llei convertint-nos de súbdits, esclaus o menors d'edat en ciutadans i fills que s'adrecen al Pare com Abbà. Impulsats per l'Esperit Sant compleixen des de dins i per amor tot allò que és bo per als homes i per la natura.
  3.- El Ninou ens parla també de pau. L'anunciaven els àngels: Pau als homes en qui Déu es complau. I entre tots l'hem de construir no pas armant-nos per a la guerra sinó desarmant-nos amb l'exercici de la no-violència. El Papa Francesc escriu: Ser avui veritables deixebles de Jesús significa també acceptar la seva proposta de la no violència. I ho confirma amb paraules de Benet XVI: En el món hi ha massa violència, massa injustícia i, per tant, només es pot superar aquesta situació contraposant-hi un plus d'amor, un plus de bondat. Les úniques armes per a un cristià són l'amor i la veritat. Així realitza l'ensenyament de Jesús: Estimeu els vostres enemics
  4.- La Mare Teresa quan va rebre el premi Nobel va dir: «A les nostres famílies no tenim necessitat de bombes i armes, de destruir per portar la pau, sinó de viure units, estimant-nos els uns als altres [...]. I aleshores serem capaços de superar tot el mal que hi ha al món».
  5.- El missatge és oportú per als qui vivim en aquesta terra sotmesos a una violència verbal i mediàtica gairebé dictatorial perquè ens anima a continuar vencent el mal amb el bé, enfrontant-nos a la pluja de garrotades amb la lluminositat i serenor del somriure.
  6.- I un gran desig: "Que el Senyor et beneeixi i et guardi, que el Senyor et faci veure la claror de la seva mirada i s'apiadi de tu; que el Senyor giri cap a tu la mirada i et doni la pau". És la gran benedicció sacerdotal que llegim a la Bíblia.
  7.- Acollim aquesta benedicció completant-la com un compromís per la pau amb la benedicció de sant Francesc d'Assís: Senyor, feu-me instrument de la vostra pau! Que on hi hagi odi, hi posi amor. On hi hagi ofensa, hi posi perdó. On hi hagi tristesa, hi posi alegria.
  8.- Que Santa Maria Mare de Déu continuï oferint-nos Jesús al llarg de tot l'any que encetem. Amb això, farem realitat el nostre somni quan diem: Any nou vida nova.